Markus Jooste in Duitsland aangekla | Maroela Media
Duitse aanklaers het vier mense aangekla in verband met bedrog by die beleërde handelsreus Steinhoff – en die media in Duitsland berig Markus Jooste, die groep se voormalige uitvoerende hoof, is een van hulle.
Drie oudbestuurders word beskuldig van "fiktiewe transaksies" ten bedrae van meer as €1,5 miljard (sowat R17 miljard), asook dat hulle eiendom met sowat €820 miljoen (R1,5 miljard) oorwaardeer het, het aanklaers in die Duitse stad Oldenburg gesê.
Die aanklaers het nie die name van die beskuldiges bekend gemaak nie, maar Duitse media het berig Jooste is onder diegene wat aangekla word.
Volgens aanklaers word 'n vierde persoon daarvan beskuldig dat hy die bedrogspul aangehelp het.
'n Enorme skandaal het Steinhoff in 2017 getref toe aangekondig is die maatskappy word weens beweerde bedrog ondersoek – en dat daar 'n gaping van €6 miljard (R109 miljard) in sy rekeninge is.
Die maatskappy is in Frankfurt en Johannesburg genoteer. Sowat 98% van sy aandeelwaarde is uitgewis terwyl hy probeer terugveg teen 'n vlaag regsgedinge deur aandeelhouers en sakevennote, onder wie die voormalige voorsitter Christo Wiese.
Jooste het bedank nadat die bom ontplof het, maar het enige kennis oor die bedrog ontken.
In Oktober het die JSE Steinhoff met R13,5 miljoen beboet omdat hy sekere bepalings, waaronder die bekendmaking van "vals en misleidende inligting", oortree het.
Wanneer gaan Marcus Jooste tronk toe?
Sal beter in 'n Duitse tronk wees….geen 26's en 28's daar nie!
Tyd dat hy verantwoording doen.
'n Skreiende skande dat die Steinhoff-skandaal nie in Suid-Afrika ook uitsorteer kan word nie.
Witboordjie-misdaad bly lonend.
Dis tyd dat hierdie verwaande mannetjie behoorlik op sy plek gesit word. Hy moet vir baie lank toegesluit word saam met die mees geharde en gevoellose kriminele, want dis wat hy is. Pappa wag vir hom.